U-I-92/04
Natisni
Opravilna št.:
U-I-92/04
Datum odločitve:
21. 10. 2004
ECLI:
ECLI:SI:USRS:2004:U.I.92.04
Akt:
Stvarnopravni zakonik (Uradni list RS, št. 87/02) (SPZ)
Stanovanjski zakon (Uradni list RS, št. 69/03) (SZ), 41., 42., 43., 44., 45., 46., in 47. čl.
Pravilnik o merilih za določitev prispevka etažnega lastnika v rezervni sklad in najnižji vrednosti prispevka (Uradni list RS, št. 11/04)
Izrek:
Pobuda za začetek postopka za oceno ustavnosti 119. člena Stvarnopravnega zakonika (Uradni list RS, št. 87/02), 41., 42., 43., 44., 45., 46., in 47. člena Stanovanjskega zakona (Uradni list RS, št. 69/03) ter Pravilnika o merilih za določitev prispevka etažnega lastnika v rezervni sklad in najnižji vrednosti prispevka (Uradni list RS, št. 11/04) se zavrže.
Evidenčni stavek:
Ustavno sodišče zavrže pobudo, če pobudnik ne izkaže svojega pravnega interesa, oz. ne izkaže, da bi ugotovitev pobudi privedla izboljšanja njegovega položaja. Zgolj izražanje nestrinjanja z ureditvijo v izpodbijanih predpisih za izkaz pravnega interesa ne zadošča.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Peter Benko, Ljubljana
Datum vloge:
13. 4. 2004
Vrsta odločitve:
sklep
Vrsta rešitve:
zavrženje
Dokument:
US24006
Dokument v PDF obliki:
U-I-92-04.pdf
115 KB
Prenesite datoteko
U-I-92/04-4
21. 10. 2004
SKLEP
Ustavno sodišče je v postopku za preizkus pobude Ivana Petra Benka iz Ljubljane na seji dne 21. oktobra 2004
sklenilo:
Pobuda za začetek postopka za oceno ustavnosti 119. člena Stvarnopravnega zakonika (Uradni list RS, št. 87/02), 41., 42., 43., 44., 45., 46., in 47. člena Stanovanjskega zakona (Uradni list RS, št. 69/03) ter Pravilnika o merilih za določitev prispevka etažnega lastnika v rezervni sklad in najnižji vrednosti prispevka (Uradni list RS, št. 11/04) se zavrže.
Obrazložitev
1. Pobudnik izpodbija določbo Stvarnopravnega zakonika (v nadaljevanju - SPZ), ki etažnim lastnikom v primeru, da ima nepremičnina več kot dva etažna lastnika in več kot osem posameznih delov, nalaga ustanovitev rezervnega sklada za kritje bodočih stroškov rednega upravljanja. Izpodbija tudi določbe Stanovanjskega zakona (SZ-1), ki se nanašajo na rezervni sklad, in Pravilnik, ki je bil sprejet na podlagi določbe tretjega odstavka 119. člena SPZ in določa merila za določitev prispevka etažnega lastnika v rezervni sklad in najnižjo vrednost prispevka. Pobudnik meni, da so izpodbijane določbe v nasprotju z določbami Zakona o bankah in hranilnicah (Uradni list RS, št. 1/91-I in nasl. - ZBH), nasprotje dveh zakonov, ki obravnavata isto vsebino, pa naj bi pomenilo kršitev 153. člena Ustave.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 - v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji neposreden in konkreten, obstajati pa mora ves čas postopka pred Ustavnim sodiščem.
Morebitna ugoditev pobudi mora privesti do izboljšanja pobudnikovega položaja.
3. Pobudnik v pobudi ne navaja ničesar, s čimer bi pojasnil, kako bi morebitna ugoditev pobudi privedla do izboljšanja njegovega položaja. Zgolj izražanje nestrinjanja z ureditvijo v izpodbijanih predpisih pa za izkaz pravnega interesa ne zadošča. Zato je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić